Facitin valmistamia toimistokalusteita ja -laitteita yhtiön tehdasmuseossa Åtvidabergissä.
**Facit AB** ([faːsːit]; vuoteen 1965 asti **AB Åtvidabergs Industrier**) oli ruotsalainen teollisuusyritys, jonka päätuotteita olivat aluksi toimistokalusteet ja myöhemmin konttorikoneet kuten kirjoituskoneet, kirjanpitokoneet, monistuskoneet ja mekaaniset laskimet.

Åtvidabergs Industrier -yhtiö sai alkunsa 1906 tekemällä amerikkalaistyylisiä tammisia toimistokalusteita sekä puupyöriä ja puisia autonkoreja Volvolle. Yrityksen suuruuden luojana pidetään 1940-luvulla valtiopäiväedustajana ja ministerinäkin toiminutta Elof Ericssonia, joka oli yhtiön toimitusjohtaja vuosina 1922–1952. Hänen kaudellaan Åtvidabergs Industrier -yhtiö osti Svängstassa toimineen kirjoituskonetehdas Haldan, Willgodt Odhnerin keksintöihin perustuneen ja Pietarista Göteborgiin muuttaneen laskinvalmistajan Original-Odhnerin sekä toisen laskukonetehtaan, Solnassa toimineen pienen Facitin, jonka nimeä alettiin käyttää monien tuotteiden tuotemerkkinä. Kuitenkin vasta vuonna 1965 yhtiönimeksi otettiin Facit AB. Elof Ericssonin poika Gunnar Ericsson oli toimitusjohtajana vuodet 1957–1970 ja hallituksen puheenjohtajana vuoteen 1982.

Suurimmillaan 1940-luvulta 1970-luvulle Facitilla oli vientiä 130 maahan, mikä vastasi 75 prosentista liikevaihdosta. Päävientimaita 1960-luvun alkupuolella olivat Länsi-Saksa, Yhdysvallat, Ranska ja Brasilia. 1960-luvulla yhtiöllä oli 13 tuotantolaitosta yhdeksällä Ruotsin paikkakunnalla, Åtvidabergin päätehtaan lisäksi muun muassa Bodaforsissa, Göteborgissa, Strömstadissa, Sölvesborgissa ja Överumissa, jossa valmistettiin konttorikoneiden sijasta maatalouskoneita. Vuonna 1963 yhtiöllä oli 8 000, huippuvuonna 1970 jopa 14 000 työntekijää. Mekaanisten konttorikoneiden koko maailman tuotannosta Facitin ja sen 1966 ostaman malmöläisen Addon osuus oli 17 prosenttia.

1970-luvulle tultaessa mekaanisesta tekniikasta tuli Facitille osaamisansa: se ei kyennyt tarpeeksi nopeasti sopeutumaan elektronisten konttorikoneiden aikakauteen, vaikka yrittikin siinä yhteistyötä japanilaisen Sharpin kanssa. Raskaasti tappiollista Facitia kohtasivat suurimmat Ruotsin teollisuudessa siihen mennessä nähdyt saneeraustoimet, joilla henkilöstömäärää supistettiin 1970–1973 noin puoleen eli kuuteen tuhanteen ja tehtaat Göteborgissa ja Strömstadissa suljettiin. Yritys päätyi vuonna 1973 Electroluxin ja vuonna 1981 Ericssonin omistukseen. Noina vuosina se suunnitteli ja valmisti sähkökirjoituskoneita ja tietokonemaisia tekstinkäsittelylaitteita sekä työajan valvontalaitteita ja sanelukoneita.

Vuonna 1989 Facitin tuotekehitys ja valmistus yhtiöitettiin nimelle Facit Partner AB, ja samana vuonna koko Facit-konsernin osti norjalainen sijoitusyhtiö Entranor. Yritys toimi sitten monien toimialojen sopimusvalmistajana nimellä PartnerTech AB vuoteen 2015, jolloin sen osti suomalainen Scanfil.

Facit Suomessa
--------------

Suomi oli yksi Facitin merkittävistä vientimaista omine maahantuojineen vuodesta 1931. Oy Facit-Addo Ab muodostettiin vuonna 1971, kun Oy Konttoritarpeita, Oy Itä-Suomen KT, Oy Pohjanmaan KT ja Facitin jo omistama Oy H. Federley Ab fuusioituivat. 1980-luvulla se kuului Ericssonin ja Valmetin Dava-yhteistyön piiriin. 1990-luvun loppupuolella Oy Facit Electronics Ab -niminen yritys edusti Suomessa muun muassa Minolta-kopiokoneita ja Epson-tulostimia.

Fiskars valmisti 1960-luvun alussa lisenssillä Facitin toimistokalusteita Billnäsin tehtaallaan.

Lähteet
-------

1. 1 2 3  Heini, Maija-Liisa: Åtvidabergin suuri juhla.  *Helsingin Sanomat*, 14.9.1963, s. 14. Näköislehti (maksullinen).
2. ↑  Hynninen, Tom & Keitele, Jukka & Lehti, Matti: "Laskukone, kassakone ja kirjanpitokoneet", *Neljä kertaa nopeammin kuin pännällä. Konttoritekniikan historia*, s. 35–36. Helsinki: Ajatus Kirjat, 2009. ISBN 978-951-20-7916-2.
3. 1 2  Kallio, Kari: Ruotsin rajuin järkeistys Facitissa. Tuhansia työläisiä odottaa lopputili.  *Helsingin Sanomat*, 1.11.1972, s. 24. Näköislehti (maksullinen).
4. ↑  Facit kirjoittamisen huipulla! (Mainos.) *Helsingin Sanomat*, 6.11.1985, s. 45. Näköislehti (maksullinen).
5. ↑  Facit kirjoittamiseen, saneluun, ajantarkkailuun! (Mainos.) *Helsingin Sanomat*, 22.2.1977, s. 19. Näköislehti (maksullinen).
6. ↑  Historia Åtvidaberg *nrkphistory.wordpress.com*. Viitattu 2.8.2023.
7. ↑  Scanfil oyj omistaa kaikki Partnertech AB:n osakkeet *Lehdistötiedote*.  19.1.2016. Viitattu 2.8.2023.
8. ↑  Federleyn osake-enemmistö Ruotsiin.  *Helsingin Sanomat*, 16.02.1965, s. 28. Näköislehti (maksullinen).
9. ↑  Facit Electronics. (Työpaikkailmoitus.) *Helsingin Sanomat*, 26.05.1996, s. 66. Näköislehti (maksullinen).
10. ↑  Yhdessä. (Facit-Addo-yhtiön mainos.) *Helsingin Sanomat*, 1.3.1971, s. 11. Näköislehti (maksullinen).
11. ↑  Mikä Dava on? Kuka sen omistaa? Keitä sen päämiehet ovat? Mitä se tekee?. (Mainos.) *Suomen Kuvalehti*, nro 45/1987, s. 64. Näköislehti (maksullinen) (PDF).
12. ↑  Facit Data – asiantuntijan konttorikalusteet. (Mainos.) *Helsingin Sanomat*, 12.10.1962, s. 14. Näköislehti (maksullinen).

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Facit (företag)